Správa zo zahraničnej pracovnej cesty
1.	Účastník ZPC:
	PhDr. Daniela Vaněková, vedúca Múzea školstva a pedagogiky, Hálová 16, 		Bratislava,  anglický jazyk, ruský jazyk
	PhDr. Vladimír Michalička, kurátor Múzea školstva a pedagogiky, Hálová 16,
	Bratislava, anglický jazyk, nemecký jazyk, ruský jazyk.
 	
2.	Zahraničná pracovná cesta:
	SLOVINSKO, Ľubľana
	Slovinské školské múzeum, Plčenikov trg I. SL – 1000 Ľubľana, Slovinsko
	25.6.-29.6.2013
	Aktívna účasť na 15. medzinárodnom sympóziu školských múzeí a školských historických zbierok.
		
3.	Rámcový program pobytu:
	
25.6.2013 – príchod
26.6.2013 o 9.00 h. – 13.00 h. Návšteva Slovinského školského múzea
                                   16.30 h. Začiatok 15. medzinárodného sympózia Stredná zdravotná 				   škola
			17.30 h. Spoločné stretnutie účastníkov sympózia SZŠ
27.6.2013 o 9.00 h. – 16.30 h. Rokovanie sympózia
			17.00 h. Návšteva Slovinského školského múzea – vyučovacej 					   historickej hodiny
			18.00 h. Prijatie účastníkov na radnici
			19.00 h. Plavba loďou po rieke Ľubľanica
28.6.2013 o 9.00 h. -  16.30 h. Rokovanie sympózia
                                    18.00 h. Prehliadka historických expozícii hradu v Ľubľani
29.6.2013 o 9.00 h. – 11.30 h. Ukončenie 15. Medzinárodného sympózia a zhodnotenie 					  podujatia
		        -  14.00 h. Odchod z Ľubľany	

Slovinské školské múzeum, Plčenikov trg I. SL – 1000 Ľubľana, Slovinsko
PhD. Branko Šustar,  prof. histórie, kurátor
Mag. Stane Okoliš, prof. histórie,  riaditeľ múzea

4.  Stručný priebeh rokovaní, resp.  študijného pobytu:

Poslaním ZSC bola aktívna účasť na 15. medzinárodnom sympóziu školských múzeí a školsko-historických zbierok, ktoré sa koná každý druhý rok. Tohtoročné sympózium sa po tretí raz konalo v krajine bývalého socialistického bloku, zúčastnilo sa ho takmer 100 účastníkov z 30 krajín Európy, Ázie, Afriky, Austrálie a Južnej Ameriky.  Múzeum školstva a pedagogiky sa tohto významného školsko-múzejného podujatia - sympózia zúčastňuje od roku 1997 s výnimkou roku 2005.

	Dňa 25.6. sme  pricestovali na miesto konania sympózia do Ľubľany. Oboznámili sme sa s miestom a plánovaným programom. V prvý deň podujatia dňa 26.6. sme v doobedňajších hodinách uskutočnili oficiálnu návštevu Slovinského školského múzea sidliaceho v budove gymnázia v centre mesta  Ľubľani,  kde sa nám venoval bývalý riaditeľ, dnes kurátor múzea,  PhD. Branko Šuštar. Záverom sme sa zhodli na tom, že by bolo žiaduce rozšíriť našu spoluprácu pozostávajúcu v súčasnosti z výmeny  odborných publikácií aj o iné aktivity, ako zapožičiavanie niektorých príležitostných  výstav a pod..  Za odborného lektorovania sme si potom prehliadli stálu expozíciu múzea, ktorá zachytáva textovo, obrazovo a prostredníctvom hmotných pamiatok najvýznamnejšie úseky vývoja slovinského školstva. História slovinského školstva má mnohé styčné body s historickým vývojom u nás. Súčasťou stálej expozície je aj stará školská trieda z prelomu 19. a 20. storočia, ktorá je vybavená autentickým zariadením, učebnými pomôckami, symbolikou, teda tým, čo sa zvyčajne v triede tohto obdobia nachádzalo. Zaujímavosťou stálej expozície je veľmi vhodné názorné využitie figurín -  postáv učiteľov a žiakov v rámci jej jednotlivých historických častí. Zaujalo i stvárnenie povojnového vývoja školstva formou  premietania filmovej slučky. Na rozdiel  od nášho múzea, Slovinské školské múzeum častejšie pri exponovaní využíva vo výstavnom priestore reprodukcie resp. repliky predmetov a  obrázkov namiesto autentických zbierkových predmetov. Pozorne sme si pozreli aj príležitostnú výstavu o školských písacích potrebách a pomôckach, ktorá zachycuje historický vývoj týchto pre školu tak typických predmetov a pre školské múzeá znamenajúce hodnotné zbierkové artefakty. Výročiu J. J. Rouseaua bola venovaná svojim rozsahom menšia spomienková výstava. V neformálnych rozhovoroch  po prehliadke expozície s ďalšími pracovníkmi múzea sme získali aj poznatky o práci múzea najmä v oblasti zbierkotvornej, či tvorbe sprievodných programoch, návštevnosti a pod..
	V popoludňajších hodinách  sme sa presunuli na miesto konania sympózia, ktoré  prebiehalo v zaujímavej novej budove Strednej zdravotníckej školy. Úvod patril slávnostnému príhovoru  Branka Šustara - hlavnému garantovi a organizátorovi sympózia a ďalším spoluorganizátorom, medzi inými i zástupcovi Slovinského ministerstva školstva a športu. Za Múzeum školstva a pedagogiky  PhDr. D. Vaněková a PhDr. V. Michalička, CSc.  odovzdali riaditeľovi Slovinského školského múzea S. Okolišovi a  B. Šustarovi  pozdravné listy s ocenením úsilia o rozvoj spolupráce na poli školského múzejníctva medzi našimi partnerskými pracoviskami.
Záverom odzneli  vstupné referáty týkajúce sa najširšieho okruhu aktuálnych otázok školského múzejníctva  v 21. storočí. 

	Druhý deň 27. 6. sa pokračovalo v programe sympózia doobedňajším plenárnym rokovaním a poobedňajším rokovaním v sekciách. Celkovo druhý deň odznelo 30 príspevkov, z ktorých sa podstatná časť držala hlavnej témy – Dejiny učiteľských spolkov a organizácii a ich podiel na vývoji školstva a vzdelávania príslušnej krajiny a dokumentácia takýchto organizácií v múzeách. Časť príspevkov sa venovala aj iným témam ako prezentácií svojho múzea, jeho aktivít či vízií do budúcnosti;  vzdelávaniu učiteľov a boju proti negramotnosti, kde múzeum má dôležitú úlohu v naplňovaní takéhoto cieľa a pod. Jednotlivé príspevky autorov zväčša  sprevádzali i veľmi zaujímavé fotografické i filmové dokumenty dotvárajúce obraz o prednášanej problematike.      
	
Tretí deň 28.6. pokračovalo rokovanie v pléne a popoludní v sekciách, kde spolu odznelo 25 vystúpení. Jedným z nich bola aj prezentácia Múzea školstva a pedagogiky v anglickej mutácii - Učiteľské organizácie na Slovensku do roku 1945. Tak ako v predchádzajúce dni i v tento deň na konci každej časti vystúpení bol vytvorený priestor na otázky a diskusiu. Naše múzeum na základe  príspevku oslovil v diskusii zástupca školského múzea z Lipska pani Elke Urban a požiadala nás o spoluprácu pri získaní materiálov týkajúcich sa učiteľských organizácii menšín žijúcich na Slovensku, najmä židovskej a nemeckej, nakoľko spolu so školským múzeom v Rouen  pripravujú dokumentárny film o ich pôsobení počas druhej svetovej vojny.  
	
Štvrtý, záverečný deň 29.6. doobeda odzneli príspevky už len organizačného a hodnotiaceho charakteru. Zaujímavosťou bola informácia o založení nadnárodnej organizácie INOS (International Network of School Heritage), ktorá má výraznejšie podporovať rozvoj školského múzejníctva, ochranu školsko-historického dedičstva a prezentáciu školskej histórie jednotlivých členských krajín. Organizácia sa má etablovať v druhom polroku 2013 a bolo by žiaduce, aby sa aj Múzeum školstva a pedagogiky stalo jej členom. V závere sa hodnotil priebeh sympózia ako dobre zorganizované podujatie, ktoré prinieslo jednotlivým účastníkom ďalšie zaujímavé podnety ku skvalitňovaniu práce na poli školského múzejníctva. Ako organizátorská krajina 16. medzinárodného sympózia o školskom múzejníctve a  školskom kultúrnom dedičstve  je v roku 2015 Austrália.  Vážnym kandidátom na konanie sympózia v roku 2017 je Holandsko.    
	
Veľmi prínosné a vítané boli mimo rokovacie neformálne stretnutia a rozhovory s pracovníkmi zúčastnených múzeí. S mnohými z nich už dnes máme písomné kontakty, vymieňame si odborné publikácie zo svojich činností. Od pani Anne Marie A. Blasbichler z Talianska odkiaľ máme prisľúbenú publikáciu s materiálmi 14. ročníka sympózia v Brixene, pán Junzo Inokuchi z Japonska prisľúbil podrobnejšiu informáciu o školskom múzeu v Kyote. Pani Elizabeta Serdar z Chorvátskeho školského múzea požiadala pokračovať vo výmene publikácií a poskytla nám zaujímavú publikáciu o nástenných obrazoch. Pani riaditeľka Elke Urban zo školského múzea v Lipsku prejavila záujem o návštevu nášho múzea v Bratislave. Podobne má naše múzeum navštíviť aj kolega z pražského múzea J. A. Komenského  Ján Šimek, ktorý zároveň  s riaditeľom Slovinského školského múzea pánom Okolišom prejavili záujem o zorganizovanie spoločného pracovného seminára, ktorý by sa mohol konať v Bratislave. Predpokladáme, že naše pracovné prísľuby bezo zvyšku splníme a prínosom pre nás budú aj poskytnuté informácie a materiály partnerských múzeí.    

	Organizátori pripravili pre účastníkov sympózia aj mimopracovný program. Jeden večer bol venovaný návšteve Slovinského školského múzea, kde nás zaujala najmä ukážka vyučovacej hodiny z roku 1900 v starej škole a plavba loďou po rieke Ľubľanica. Druhý večer bol venovaný návšteve ľubľanskej radnice s oficiálnym prijatím u zástupkyne primátora a prehliadke centra mesta. Tretí večer sa niesol v znamení návštevy ľubľanského hradu a jeho zaujímavo koncipovaných historických expozícií.   

4.	Odporúčané závery:

15. medzinárodné sympózium v Slovinsku bolo vydarené a patrí k tým veľmi dobre organizovaným a obsahovo prínosným podujatiam. Účasť je opäť výzvou uvažovať o možnosti organizovať takéto stretnutie zástupcov školských múzeí v Bratislave v roku 2017 alebo 2019. Išlo by o prestížne medzinárodné podujatie propagujúce nielen dejiny školstva a dejiny školského kultúrneho dedičstva, ale aj o dobrú príležitosť prispieť k z zviditeľneniu Slovenska.
K tým konkrétnym impulzom pre prácu Múzea školstva a pedagogiky možno uviesť námet na  prípravu výstavy zachycujúcej vývojový rad vybraného vyučovacieho predmetu, prípadne skupiny učebných pomôcok fyziky, chémie, matematiky a pod.. Ukazuje sa potreba využívať multifunkčné technické zariadenia pri realizácií výstav, ale aj iných výrazových prostriedkov ako napríklad figuríny. Výrazne moderným trendom je práca v oblasti tvorby a realizácie atraktívnych  interaktívnych programov pre rôzne návštevnícke skupiny. Z podujatia sme získali rad dokumentačného materiálu, ktorý je k dispozícii v múzeu.

6.   Prehľad prinesenej dokumentácie a miesto jej uloženia
	Materiály 15. Medzinárodného sympózia školských múzeí a školských historických zbierok, uložené v Múzeu školstva a pedagogiky.
7.   Osobitne vyhodnotený očakávaný prínos ZPC
Nadviazanie a upevnenie medzinárodných kontaktov s partnerskými školskými múzeami
Návrh na stretnutie múzeí stredoeurópskeho regiónu (Praha, Ľjubľana, Bratislava, Záhreb).
Návrh na zorganizovanie 17. Alebo 18. Medzinárodného sympózia na Slovensku.
8.    Spôsob zverejnenia výsledkov ZPC, prenos získaných informácií
Webová stránka Ministerstva školstva, vedy, výskumu a športu, Bratislava.

Súhlasím so zverejnením správy na internete

Správu vypracoval: D. Vaněková, V. Michalička
Dátum: 3. júla 2013
Správu schválil:  meno a podpis nadriadeného
 
Poznámka:
Správu zo ZPC je potrebné vypracovať do 10 dní od jej ukončenia a v  elektronickej forme zaslať na Sekciu medzinárodnej spolupráce MŠVVŠ SR.